Železničná trať Zvolen – Čata

Železničná trať Zvolen – Čata (v cestovnom poriadku pre verejnosť označená ako železničná trať číslo 153) je jednokoľajná železničná trať na Slovensku, spájajúca Zvolen a Čatu cez Krupinu.

 Dejiny 
V súčasnosti pohraničné Šahy boli od 24. septembra 1886 napojené na železnicu prvou železničnou traťou smerujúcou cez Čatu na Štúrovo a tým na hlavnú trať do Bratislavy. O päť rokov neskôr, 11. augusta 1891 bola sprevádzkovaná trať do Balážskych Ďarmôt a Budapešti. Ako tretia trať bola postavená trať do Krupiny, ktorá bola sprevádzkovaná 7. apríla 1899.

Po vzniku Československej republiky bolo potrebné dobudovať sieť železníc, orientovanú na Budapešť a dopravne prepojiť regióny. Juhom stredného Slovenska viedla trať z Lučenca do Šiah, no tá pripadla Maďarsku. V oblasti bola regionálna trať zo Šiah po Krupinu a preto bolo rozhodnuté o výstavbe prepojenia do Zvolena v dĺžke 33,8 km.

Budovanie trate sa začalo 3. januára 1923 a náročný terén si vyžiadal množstvo zemných prác, vrátane 2 tunelov, 188 mostov, násypov a zárezov. Nakoľko sa pracovalo takmer bez mechanizmov, výstavba bola veľmi náročná, no napriek tomu napredovala pomerne rýchlo. Do prevádzky bol úsek odovzdaný 15. januára 1925, kedy bolo skompletizované prepojenie Zvolena a južného Pohronia.

V medzivojnovom období sa tak Šahy stali nakrátko železničným uzlom. Trať Štúrovo – Šahy – Balážske Ďarmoty bola po dostavbe trate do Zvolena formálne rozdelená na trať Štúrovo – Šahy (– Zvolen) a na trať Šahy – Balážske Ďarmoty. Po Viedenskej arbitráži v roku 1938 pripadol úsek Slatina – Šahy – Štúrovo Maďarsku. Pred koncom druhej svetovej vojny v roku 1945 došlo k poškodeniu trate v úseku Šahy – Dregelypálank. Trať už nebola neskôr obnovená (napriek tomu sa ešte niekoľko rokov v cestovnom poriadku ČSD objavovala) a v roku 1963 bola maďarskou stranou zrušená a demontovaná.

V druhej polovici 20. storočia bola prevádzka na trati dlhoročne stabilná – od konca 60. rokov zabezpečovali vozbu osobných vlakov motorové vozne radu 851. Tie v prevádzke na trati zostali až do februára 2003, kedy bola osobná doprava na úseku Zvolen – Šahy zastavená. V úseku Šahy – Dudince bola nakrátko obnovená osobná doprava v rokoch 2006 a 2007 dvomi poobedňajšími pármi osobných vlakov.

Po 15 rokoch od zastavenia osobnej dopravy, v roku 2018, sa začalo rokovať o obnove osobnej prevádzky. K obnoveniu pravidelnej osobnej premávky na celej trati došlo 2. januára 2019. Osobné vlaky sú zavedené takmer výhradne v pracovné dni.

Po necelých 7 rokoch od opätovného obnovenia osobnej dopravy však ZSSK plánuje pre nízku rentabilitu opätovne zastaviť osobnú dopravu v úseku Zvolen – Šahy od decembra 2025.

 Stanice na trati  
 Zvolen – križovatka s traťou 150 (Nové Zámky – Zvolen), 160 (Zvolen – Košice), 170 (Zvolen – Vrútky) a 171 (Zvolen – Diviaky)
 Podzámčok
 Dobrá Niva
 Dobrá Niva zastávka
 Sása-Pliešovce
 Bzovská Lehôtka
 Krupina predmestie
 Krupina
 Bzovík
 Hontianske Nemce
 Domaníky
 Hontianske Tesáre
 Dvorníky
 Terany
 Dudince
 Tupá
 Hrkovce
 Šahy
 Vyškovce nad Ipľom
 Ipeľský Sokolec
 Bielovce
 Pastovce
 Zalaba 
 Čata – križovatka s traťou 152 (Štúrovo – Levice) 

 Pozri aj 
 Zoznam železničných tratí na Slovensku
 Dejiny železníc na Slovensku

 Referencie 

 Zdroj 
 www.vlaky.net

 Externé odkazy 
 ŽSR cestovné poriadky podľa trate

Zvolen – Čata
Kategória:Doprava v okrese Krupina
Kategória:Doprava v okrese Levice
Kategória:Doprava v okrese Zvolen
Kategória:Doprava vo Zvolene